**Асел Ыкыласова**

**(Қазақстан Республикасы)**

**БІЛІМ БЕРУ САЛАСЫНДАҒЫ ӨЗГЕРІСТЕР – ЗАМАН ТАЛАБЫ**

Қазіргі білім беру жүйесінде үлкен өзгерістер, оң реформалар жүріп жатыр. Әлем елдеріндегі білім саласындағы тәжірибеден тиімдімізді алып, ұлттық білім беру жүйесінде басшылыққа алуымыз қажет. Елбасы 2011 жылғы Қазақстан халқына «Болашақтың іргесін бірге қалаймыз» атты Жолдауында да білім беру саласына ерекше көңіл бөлді, өйткені «*... оқушыларға білім беруде олардың өмірлік тәжірибесін ескеру, пәнаралық байланысты нығайту, сол арқылы оқушыларға әлеуметтік-экономикалық тәлім – тәрбие беру, соған лайықты жаңа тұрпатты ұстаздар даярлау қажет*».

Қазіргі уақытта «Назарбаев Зияткерлік мектептері» дербес білім беру ұйымы және Педагогикалық шеберлік орталығы шетелдік әріптестермен бірлесіп, озық әлемдік тәжірибені қолдана отырып, жаңа тұрпатты мұғалім даярлауда педагогтердің біліктілігін арттырудың деңгейлі бағдарламасын жасады. Әр деңгейде пән мұғалімдері шеберліктерін ұштады. Түпкі мақсат -

қалай оқу керектігін үйренген, саналы түрде білім алу қажеттігін ұғынатын, бәсекеге қабілетті, жан-жақты жетілген жеке   тұлға қалыптастыру. Бұл орайда қазақ тілі мен әдебиеті пәні мұғалімдеріне жүктелетін міндет өте ауыр.

... Міндетті он жыл, міндетті он бір жыл, баламалы оқулықтар, гуманитарлық және жаратылыстану бағытындағы мектептер, қолданбалы курстар, 12 жылдық оқыту моделі, инклюзивті білім беру, бейіндік оқыту. Жаңартылған білім беру беру бағдарламасын жүзеге асыру т.б. Қарап отырсақ, елімізде жыл сайын білім беру саласында реформалар жүреді екен. Ал бұл реформалардың жүру себебі неде? Бұл реформалар елімізге не береді? Осы сауалдарға орынды жауап табу үшін еліміздегі білім реформаларының мәнін, маңызын анықтау қажет деп ойлаймын.

Елімізде білім беру саласындағы өзгерістер әлемдік деңгейде болып жатқан жаңашыл бастамалармен үндес жүріп жатқандықтан, әлем елдерінің білім беру жүйелеріне тоқтала кеткенді жөн көріп отырмын.

Жапония, Финляндия, Сингапур, Англия сияқты дамыған мемлекеттердің білім жүйесіндегі ерекшеліктерге тоқтала отырып,«әлем елдеріндегі білім беру жүйесіндегі реформалардың мәні неде және олар бұл мемлекеттердің білім беру мекемелері үшін қандай нәтиже берді?» деген сұрақтар төңірегінде ой толғап көрейін.

ҚПҒА президенті, профессор А.Құсайынов «Егемен Қазақстан» газетінде жарияланған «Білім реформасы. Дамыған елдер тәжірибесі» атты мақаласында Жапониядағы білім беру жүйесі туралы: « *мұғалімдердің балалармен жіберген қателерін өздері саналы түрде түсінгенше сабырлы жұмыс істеуі қалыпты жағдайға айналған. Сонымен қатар оқушылардың орындаған өздік жұмыстарын, бақылау жұмыстарын түзетпей, тек шартты белгілер қояды. Оқушы өзінің жұмысынанқатесін тауып, түзетеді. Сабақ барысында да селқос, сүлесоқ, енжар отырмай, белсенді қатысушы ретінде сабақты талдауға аса зорықыласпен қатысады. Күншығыселінде 6 жылдық бастауыш мектептен кейін оқитын 3 жылдық төменгі орта мектепте оқу жоспары оқушылардың өздері таңдайтын пәндерден жасалады*»,-деп жазады. Ары қарай Жапонияда жалпы, кәсіптік білім беретін бөлімдерден тұратын жоғарғы орта мектептің жалпы білім беретін бөлімі гуманитарлық және ғылыми-жаратылыстану бағыттары бойынша 2 түрлі оқу жоспарлары негізінде оқушыларды университеттерге түсуге дайындайтындығы, топтастырылған және кіріктірілген пәндердің оқытылатындығы айтылады. Мәселен, 9-сыныпта жүретін 12 пәннің ішінде музыка, өнер, адамгершілікке тәрбиелеу, үй шаруашылығы пәндері бар. Бір ерекшелігі 3-сыныпта қоғамтану, жаратылыстану, ал 5-сыныпта үй шаруашылығы сабағы мен волонтерлік сабақтары қосылады да, бірінші сыныптан бастап адамгершілік тәрбие сабағы жүргізіледі екен.Ал біздің елімізде Жапониядағыдай топтастырылған және пәнаралық пәндер оқылмайды. Бұдан шығаратын қорытындыны профессор А.Құсайыновтың сөзімен келтіре кетейін: « Біріншіден, Кеңес Одағы кезінде қалыптасқан пәндік оқыту жүйесінен шыға алмай келеміз, екіншіден, 12 жылдық білім мазмұнын анықтағанда оқылатын пәндердің мазмұнын қайта қарау керек. Жапон елі жоғарыдағы пәндерді үзбей оқыту негізінде қаншалықты ұлттық тәрбие беріп отыр десеңізші» ( А.Құсайынов. «Егемен Қазақстан» газеті, 2005 жыл) .

Расында да, жастайынан балаларды рухани–адамгершілікке тәрбиелеудің жапондық жүйесі мен қазақ халқының тал бесіктен ұрпағын рухани-адамгершілікке тәрбиелеуі арасында үлкен ұқсастық бар екенін байқадым. Дегенмен кеңестік жүйе кезінде біз көптеген құндылықтарымыздан айырылып қалдық. Осы орайда оқушылардың рухани дамуын көздейтін жапондық білім жүйесінен өз керегімізді алып, оқыту үдерісінде пайдалансақ, нұр үстіне нұр болары хақ. Жастарға рухани тәрбие бере отырып, үш тұғырлы тіл саясатын қолдаған, туған дәстүрін құрметтейтін тұлға қалыптастыруда тарих берген мүмкіндіктерді пайдалану керек деп ойлаймын.

Білім беруде озық тұрған елдердің бірі – Финляндия. Финляндияның білім беру жүйесіндегі түбегейлі реформалар 40 жылдай бұрын басталыпты. Осы уақыт аралығында біртіндеп білім беру саласында алдыңғы қатарда тұрған, өте сәтті жетістіктерге жеткен елдердің біріне айналған. Зерттеушілердің айтуынша, соңғы бірнеше онжылдықта фин елінің бүкіл білім беру жүйесінде жүріп жатқан реформалардың ерекшелігі білім берудің даралануы, гуманизация және мұғалім дайындығының жоғарғы деңгейін, беделін, жалақысын көтеруге көп көңіл бөлінуінде болып табылады екен. Расында да, білім сапасының көтерілуіне мұғалімдердің кәсіби деңгейінің жоғарылауы, олардың озық педагогиканы тиімді пайдалануы, материалдық жағдайының жақсаруының елеулі әсер ететіндігі дәлелденіп отыр. Сондай-ақ ғалымдар финдық білім жүйесіндегі үлкен өзгеріс деп білім саласын дамытуға бүкіл қоғамның жұмылдырылуын атаған.

Фин елінде мұғалімдік қызметке магистр дәрежесі бар адамдар, ал бастауыш сыныпта және мектепке дейінгі мекемелерде нағыз біліктілігі жоғары мамандар істейді. Менің ойымша, біздің елімізде бәсекелестікке қабілетті, жан-жақты ұрпақ тәрбиелеу мәселесін бүгінде мұғалімдердің кәсіби өсуіне жағдай жасап, педагог кадрларды іріктеуге айырықша көңіл бөлгенде ғана шеше аламыз. Оқу нәтижесін жақсарту үшін, ең бірінші, мұғалімнің жоғарғы деңгейін, жалақысын, беделін, мәртебесін арттыру керектігі - заңдылық. Қорыта келе айтарым, елімізде жүргізіліп жатқан білім реформаларында іс-әрекетті зерттеуде, бірлесе жоспарлауда, мұғалімдік қызметке іріктеуде финдық (жапондық) тәжірибенің оң және тиімді жақтарын басшылыққа алуымыз керек, өйткені «*мектеп жұмысы мен оқушы жетістіктерін өрістетудегі негізгі тұлға – мұғалім*» (Strong, Ward & Grant, 2001).

Менің баса сөз еткелі отырған елдердің бірі Сингапур әлемдік білім беру кеңістігінде жоғары жетістікке жеткен. Т.Б.Алишев,А.Х. Гильмутдиновтың «Опыт Сингапура: создание образовательной системы мирового уровня» мақаласынан білгенім, Сингапур білім министрлігінің тиімділік парадигмасынан бар мүмкіндіктерді жүзеге асыру парадигмасына өтуге шақыру идеясы «Ақылды мектеп, білімді халық» атты бағдарламаға өзек болған екен. Бұл бағдарлама азаматтардың саналы оқу және үздіксіз білім алу қабілетімен байланыстырылыпты. Қазіргі кезеңде 6 жылдық бастауыш мектебі, 10 жылдық білім беретін мектебі бар. Осы кезеңдерде оқушыларға білім алудың көптеген мүмкіндіктері ұсынылады. Ғалымдардың зерттеу еңбегіне сүйеніп білгенім - сингапурлық білім жүйесінің әр оқушының қажеттілігіне қарай икемделуі. Қазірде дербес, жекелеген оқу бағдарламалары оқушылардың өздері таңдаған және мектеп ұсынған пәндерден жасалынады. Ал орта білім беруде оқушыларға академиялық қабілеті өзгерген жағдайда оқу бағытын өзгерте алуға мүмкіндік берілген. Сингапур білім беру жүйесінде ғылыми-жаратылыстану бағытындағы пәндерге, яғни математика және тілдік дайындыққа ерекше көңіл бөлген. Мектептерде белгілі бір жобаны іске асыруға немесе шығармашылықпен, спортпен айналысуға т.б. көп уақыт бөлген. Қолымда жинақталған мәліметтерді саралай отырып аңғарғаным - бүкіл білім беру үдерісінің топта жұмыс істеуге қабілетті көшбасшыларды тәрбиелеуге бағытталуы. Үкімет білім алушылардың оқуға жіберген қаражаттарын жабуға көмек ететін Edusave гранттық схемасын жасап шығарған. Мектептері қазіргі заманғы озық техникалармен жабдықталған, мектептердің үштен екісінде виртуалдық зертханалар бар. Қазіргі заманғы озық компьютерлермен, проектрлармен, цифрлы өлшеуіш құралдармен жабдықтауға аса көңіл бөлген.

Сингапур елінде e-learning технологиясына үлкен басымдық беріліп отыр. Бұл e-learning, электрондық оқыту біздің елімізде білім алушыларды білім берудің жаңа мәнеріне бағдарлау үшін және бүкіл ғұмыр бойы одан әрі оқыту үшін ең тиімді технология ретінде біртіндеп қолданылып жатыр, өйткені«*Білім алушыларды білім берудің жаңа бағытына бағыттауға, инновациялық іс-әрекет дағдыларын дамытуға үлес қосатын басты әдіс ретінде қарастырылып отырған электрондық оқытудың маңызызор ».* («Ұлттық ақпараттандыру орталығы» АҚ Электрондық оқытудың тұжырымдамасы: қазақстандық көзқарас Алматы, 2011). Бүгінде «Виртуалды мектеп», «Онлайн сабақтар мен семинарлар» жобалары бойынша Интернет-ресурсын құру, интерактивтік оқыту формасын қолдануды кеңейту, арнайы онлайн оқыту бағдарламасын әзірлеудее-learning-ті инновациялық іс-әрекеттің машықтарын дамытуға көмектесетін негізгі әдіс ретінде де білім беру жүйесінде кеңінен пайдалану керекпіз деп ойлаймын.

Әлем елдерінде мектеп оқушыларына белгілі бір сатыдан, орта буыннан кейін өз бейімділігіне қарай белгілі бағытта дамуға, өзі қалайтын мамандыққа қарай икемделуіне, белгілі бағыттарды тереңдетуіне мүмкіндік берілген.

Мысалы, Америкада 7-8-сыныптардан бастап оқушыларға кәсіптік бағдар беруге көп көңіл бөлініп, оқу жоспарына оқушылар өздері таңдайтын пәндер енгізіледі. 9-сыныпта оқу дифференциялдық сипат алады да, 11-12-сыныптарда академиялық, кәсіптік, жалпы бағыттарда жүреді. Университеттерге түсуге тек академиялық бағыт қана дайындайды. Ал Франциядағы колледждің (біздің жүйе бойынша 8-9-сыныптар екен) бағдарлау циклінің білім беру және технологиялық бағыттары оқушыларға өздерінің білім бағдарламаларын анықтауға көмектеседі. Сондай-ақ, Канада, Германия, Нидерландыда да осындай (осыған ұқсас) жүйе қалыптасқан, яғни өз қабілеті мен қалауына қарай оқушылардың өздеріне пән таңдау мүмкіншілігі беріліп, міндетті пәндер азайтылып, таңдаған пәндері көбейеді.

Түйгенім, әлемнің жетекші елдеріндегі орта және жалпы білім беру білімнің ашықтығымен, білім мен ақпарат алу барлық азаматтарға мүмкін болуымен, әр оқушының қызығушылығын, қажеттілігін ескеруімен, дамытуымен, 7-сыныптан бастап пәндер таңдау мүмкіндігі берілуімен, олардың қоғамдағы өзгерістерге жылдам бейімделуіне бағытталуымен жүзеге асырылады екен.

Білім берудің дамуы – үлкен ұлттық мәні бар міндет. Пән мұғалімі ретінде оқушыларға тақырыптарды, материалдарды меңгертудің, пән сабақтарындағы проблемаларды шешудің басқа да мүмкіндіктері, жолдары бар екендігіне көзімді жеткіздім. Басшы қызметін атқармастан-ақ көшбасшы мұғалім ретінде оқыту мен оқу тәжірибесіне өзгеріс енгізу І деңгей бағдарламасын оқыған мұғалім ретінде негізгі міндетім деп санаймын, өйткені «*көшбасшы-мұғалім ұсынған зерттеулер мен инновациялар негізінде мұғалімдердің тәжірибесі жетіледі»* (Frost and Durrant,2003). Ендігі мақсатым – өзгеріске түрткі болу, жаңартылған білім мазмұнына сай, функционалдық сауаттылықты арттыратынбілім беру әдістерін ықпалдастыра білуге көмек беруде бірлесе жұмыс істеу. Неге десеңіз, *жүлдегер-елдерде мұғалімдер бірігіп жұмыс істейді, бірлесіп жоспарлайды, бір-бірінің жұмысын жетілдіруге көмектеседі. Бұл мұғалімдердің бір-бірінен үйрену және тәжірибе алмасу жолымен үнемі дамуына көмектеседі* (49-б. А.Құсайынов «Әлемдегі және Қазақстандағы білім беру сапасы»-Алматы, 2013. ).

Сыни ойлантатын, өз ойын дәйекті жеткізетін тұлға қалыптастыруда атқарылатын істер еліміздегі білім беру жүйесіндегі оң өзгерістердің қуатты қозғалыс күшінің ұшқыны болады деп сенемін.

**Пайдаланылған әдебиеттер:**

1. А .Құсайынов «Білім реформасы. Дамыған елдер тәжірибесі», «Егемен Қазақстан» газеті, 2 005 жыл.
2. Адам Тэйлор http://www.businessinsider.com/finland-education- school-2011-12?op=1. О реформе системы образования в ФИНЛЯНДИИ
3. Thenews.kz Ж. Қайыңбаев Білім берудің мақсаты адам капиталын

дамыту болуы керек. «Алаш айнасы» республикалық газетіне берген сұхбаты

1. Т. Б. Алишев, А. Х. Гильмутдинов. Опыт Сингапура: создание

образовательной системы мирового уровня

1. І деңгей мұғалімдеріне арналған нұсқаулық